இப்போது நடத்துனர் பெண்மணி விவகாரத்திற்கு வருவோம். இங்கு அரசாங்கப் பொது போக்குவரத்தே அதிகம். ஆனால் பெரும்பாலான தொழிலாளர்கள் குடியிருப்பு பகுதியை விட்டு தூரத்தில்தான் விடுதிகள் இருக்கும் மேலும் பலருக்கு வேலை இடத்திலேயே தங்கும் இடம் இருக்கும். அங்கெல்லாம் பொதுப் போக்குவரத்து இருக்காது. ஞாயிற்று கிழமை அதிகமான பேர் லிட்டில் இந்தியா வருவதால், பல கம்பெனிகளுக்கு ஒப்பந்த அடிப்படையில் பேருந்து ஓட்டும் ஓட்டுனர்கள் ஞாயிற்று கிழமை அவர்களுக்கும் ஓய்வு என்பதால் உபரி வருமானத்திற்காக துணைக்கு தன் மனைவியோ,மகன் அல்லது மகளையோ அழைத்துக்கொண்டு தொழிலாளர்கள் தங்கும் இடங்களுக்கு வந்துவிடுவார்கள். குறைந்த கட்டணத்தில் அவர்களை லிட்டில் இந்தியாவில் இறக்கிவிட்டு அங்கேயே காத்திருந்து இரவானதும் திரும்ப வருபவர்களை அழைத்து வருவார்கள். இப்படி ஒரு பேருந்தில்தான் ஒருவர் அடிபட்டு இறந்து கலவரம் உருவானது.